《伍相祠》
明代·陈鸣鹤

黄池宴罢羽书催，骨葬鸱夷梓可材。
西子已辞吴苑去，东门忍可越兵来。
春风故国蘼芜长，落日荒祠杜宇哀。
千载忠魂何处问，满城儿女弄潮回。

作者简介：（?—1560）明浙江山阴人，家居南京，字鸣轩，一字九皋，号海樵，一作海鹤，又作水樵生。嘉靖四年举人，袭其祖军功，官绍兴卫百户，非素志，因弃官称山人。自少时即博览奇帙名帖。曾得奇病，乃自学为医，七年而愈。工诗善画，水墨花草最为超绝。有《海樵先生集》、《越海亭诗集》。